ລາວມີແຜນການ ພັດທະນາປະເທດ ໃຫ້ເປັນໝໍ້ໄຟ ຂອງອາຊ່ຽນ ຢ່າງແທ້ຈິງ
ລາວມີແຜນການ ພັດທະນາຕົນເອງ ໃຫ້ເປັນຜູ້ສົ່ງອອກ ພະລັງງານໄຟຟ້າ ລາຍໃຫຍ່ ຫລື ໃຫ້ເປັນໝໍ້ໄຟຂອງອາຊ່ຽນ ໃຫ້ໄດ້.
ປະທານປະເທດລາວ ເນັ້ນຢໍ້າໃນແຜນການພັດທະນາລາວ ໃຫ້ເປັນຜູ້ສົ່ງອອກພະລັງ ງານໄຟຟ້າລາຍໃຫຍ່ ຫລື ເປັນໝໍ້ໄຟຂອງອາຊຽນໃຫ້ໄດ້ ດ້ວຍການສົ່ງເສີມໃຫ້ສ້າງ ເຂື່ອນຫລາຍຂຶ້ນຢ່າງຕໍ່ເນື່ອງ ທ່ານຈູມມະລີ ໄຊຍະສອນ ປະທານປະເທດລາວ ຖະແຫລງເນັ້ນຢໍ້າຢ່າງເປັນທາງການ ເມື່ອບໍ່ນານມານີ້ວ່າ ການທີ່ເອກະຊົນລາວ ແລະຕ່າງຊາດໄດ້ໃຫ້ຄວາມສົນໃຈເຂົ້າມາ ລົງທຶນໃນໂຄງການກໍ່ສ້າງເຂື່ອນ ຜະລິດກະແສໄຟຟ້າຢູ່ໃນລາວເພີ້ມຫລາຍຂຶ້ນນັ້ນ ນັບ ເປັນສິ່ງທີ່ສາມາດສະທ້ອນໃຫ້ເຫັນເຖິງທ່າແຮງບົ່ມຊ້ອນຂອງລາວ ໃນດ້ານພັດທະນາ ຊັບພະຍາກອນນໍ້າ ທີ່ຈະນໍາໃຊ້ເພື່ອຜະລິດກະແສໄຟຟ້າ ໄດ້ເປັນຢ່າງດີ ຊຶ່ງດ້ວຍທ່າແຮງບົ່ມຊ້ອນດັ່ງກ່າວ ກໍຍັງເຮັດໃຫ້ລັດຖະບານລາວມີຄວາມໝັ້ນໃຈໃນການ ພັດທະນາພະລັງງານໄຟຟ້າຈາກຊັບພະຍາກອນນໍ້າ ໃຫ້ໄດ້ຫລາຍຂຶ້ນຢ່າງເຕັມກໍາລັງ ຄວາມສາມາດ ໂດຍມີເປົ້າໝາຍທີ່ຈະສົ່ງອອກພະລັງງານໄຟຟ້າໄປຕ່າງປະເທດ ໂດຍ ສະເພາະແມ່ນປະເທດເພື່ອນບ້ານໃກ້ຄຽງ ເຊ່ນໄທ, ກໍາປູເຈຍ ແລະຫວຽດນາມ ໃຫ້ໄດ້ ຫລາຍຂຶ້ນນັບມື້ອີກດ້ວຍ ດັ່ງທີ່ທ່ານຈູມມະລີໄດ້ກ່າວເນັ້ນຢໍ້າວ່າ: ທັງນີ້ ກະຊວງພະລັງງານ ແລະບໍ່ແຮ່ຂອງລາວ ໄດ້ວາງເປົ້າໝາຍທີ່ຈະສົ່ງເສີມການລົງທຶນ ເພື່ອກໍ່ສ້າເຂື່ອນໃຫ້ໄດ້ປີລະ 2 ໂຄງການເປັນຢ່າງໜ້ອຍ ແຕ່ໃນປັດຈຸບັນໄປຈົນເຖິງປີ 2020 ຊຶ່ງຖ້າຫາກວ່າ ສາມາດປະຕິບັດໄດ້ຈິງ ກໍຈະເຮັດໃຫ້ລາວມີເຂື່ອນຜະລິດກະແສໄຟ ຟ້າເພີ້ມຂຶ້ນເຖິງ 20 ແຫ່ງ ແລະຍັງຈະເຮັດໃຫ້ລາວມີຄວາມສາມາດຜະລິດພະລັງງານໄຟຟ້າ ໄດ້ເພີ້ມຂຶ້ນເຖິງ 2,540 MW ໃນປັດຈຸບັນເປັນຫລາຍກວ່າ 9,000 MW ໃນປີ 2020 ອີກ ດ້ວຍ ໃນປັດຈຸບັນນີ້ ລັດຖະບານລາວ ໄດ້ອະນຸມັດໃຫ້ບໍລິສັດຕ່າງປະ ເທດ ເຮັດການສຶກສາຄວາມ ເປັນໄປໄດ້ຂອງໂຄງການກໍ່ສ້າງ ເຂື່ອນໃນລາວໄປແລ້ວຫຼາຍກວ່າ 80 ໂຄງການໃນທົ່ວປະເທດ ໂດຍກຸ່ມນັກລົງທຶນທີ່ໄດ້ຮັບ ອະນຸຍາດໃຫ້ດໍາເນີນການດັ່ງ ກ່າວນີ້ຫຼາຍທີ່ສຸດ ກໍຄືກຸ່ມນັກ ລົງທຶນຈາກຈີນ ຕິດຕາມດ້ວຍ ກຸ່ມນັກລົງທຶນຈາກໄທ ແລະ ຫວຽດນາມຕາມລໍາດັບ ສ່ວນ ເຂື່ອນທີ່ກໍ່ສ້້າງສໍາເລັດແລ້ວ ແລະໄດ້ທໍາການຜະລິດກະແສໄຟຟ້າແລ້ວນັ້ນກໍມີຢູ່ 14 ໂຄງ ການ ຊຶ່ງມີກໍາລັງຕິດຕັ້ງລວມກັນ 2,542 ເມກາວັດ ແລະກໍສາມາດຜະລິດກະແສໄຟຟ້າໄດ້ ລວມກັນຫຼາຍກວ່າ 11,000 ລ້ານກິໂລວັດໂມງຕໍ່ປີຫຼືເພີ່ມຂຶ້ນຈາກປີ 2005 ເຖິງ 3 ເທົ່າໂຕ ໂຄງການເຂື່ອນທີ່ມີຂະໜາດໃຫຍ່ທີ່ສຸດ ແລະໄດ້ທໍາການຜະລິດກະແສໄຟຟ້າເພື່ອສົ່ງຂາຍ ໃຫ້ກັບການໄຟຟ້າຝ່າຍຜະລິດແຫ່ງປະເທດໄທ (EGAT) ນັບຈາກເດືອນມີນາ 2009 ເປັນຕົ້ນມາແລ້ວນັ້ນ ກໍຄືໂຄງການເຂື່ອນໄຟຟ້ານໍ້າເທີນ 2 ທີ່ບໍ່ພຽງແຕ່ຈະສ້າງລາຍຮັບໃຫ້ ແກ່ລັດຖະບານລາວເທົ່ານັ້ນ ຫາກແຕ່ ກໍຍັງມີພັນທະຈະຕ້ອງປະກອບສ່ວນເຂົ້າໃນການ ພັດທະນາເສດຖະກິດ-ສັງຄົມ ແລະການອະນຸລັກສະພາບແວດລ້ອມທໍາມະຊາດໃນລາວ ອີກດ້ວຍ ຫາກແຕ່ວ່າບັນຫາໃນເວລານີ້ ກໍຄື ບັນດາອົງການອະນຸລັກ ສະພາບແວດລ້ອມທໍາມະຊາດ ທັງໃນໄທ ແລະໃນລະດັບສາກົນ ໄດ້ປະກາດທ່າທີຢ່າງຊັດເຈນ ແລ້ວວ່າ ຈະຄັດຄ້ານການກໍ່ສ້າງ ເຂື່ອນ ທັ້ງໃນລາວ ແລະເທິງແມ່ ນໍ້າຂອງຢ່າງເຖິງທີ່ສຸດເພາະເຊື່ອ ວ່າຈະສົ່ງຜົນກະທົບຕໍ່ສະພາບ ແວດລ້ອມທໍາມະຊາດ ແລະສັດ ນໍ້າຢ່າງກວ້າງຂວາງ ຫລ້າສຸດ ເຄືອຂ່າຍປະຊາຊົນໄທເພື່ອການອານຸລັກແມ່ນໍ້າຂອງ ກໍໄດ້ປະກາດຢ່າງຊັດເຈນ ວ່າ ຈະຟ້ອງຮ້ອງຕໍ່ສານປົກຄອງຂອງໄທ ເພື່ອໃຫ້ຍົກເລີກສັນຍາຊື້-ຂາຍກະເເສໄຟຟ້າຈາກ ເຂື່ອນໄຊຍະບູລີ ຊຶ່ງເປັນໂຄງການນຶ່ງ ໃນຂໍ້ຕົກລົງ ທີ່ໄທຈະຮັບຊື້ກະແສໄຟຟ້າໃນປະລິມານ ເຖິງ 7,000 MW ນັບຈາກ ປີ 2015 ເປັນຕົ້ນໄປນັ້ນເອງ